**Zagotavljanje varstva podatkov – informacije za starše**

Spoštovani!

Ko je pred tremi leti začela veljati Splošna uredba o varstvu podatkov (GDPR), smo v LOGOS.SI uvedli številne spremembe, da smo zagotovili celovito skladnost z novimi pravili glede varstva osebnih podatkov. Triletna uporaba v praksi in tudi sistemski nadzor s strani Informacijskega pooblaščenca so nam omogočili jasen vpogled in potrditev uspešnosti vseh naših priprav. Zato lahko danes rečemo, da vsi skupaj uspešno spoštujemo veljavne predpise glede varstva osebnih podatkov. Kljub temu dosežku se v uspešnih organizacijah vedno zavedamo, da obstaja prostor za izboljšave. Zato vam v nadaljevanju predlagamo dve pomembni možnosti izboljšanja.

1. Praksa je pokazala, da starši v določenih primerih niso zadostno seznanjeni z uporabo sistema Lo.Polis v šoli in z vlogo podjetja LOGOS.SI in Pošte Slovenije kot pogodbenih obdelovalcev šole. Ker Splošna uredba o varstvu podatkov zahteva visoko stopnjo preglednosti in informiranosti posameznikov o obdelavi osebnih podatkov, vam predlagamo, da starše v novem šolskem letu podrobneje obvestite o sistemu Lo.Polis in pogodbeni obdelavi. V ta namen smo v prilogi pripravili predlog vsebine kratkega obvestila.
2. Za uporabo portala Lo.Polis starši in učenci/dijaki potrebujejo uporabniško ime in geslo. V praksi nekateri občasno koristite možnost, da se dostopni podatki (up. ime in geslo) natisnejo na papir, ki se izroči učencu ali dijaku. V primeru izgube lahko nepooblaščena oseba tako na enem mestu izve vse potrebne dostopne podatke in dobi dostop do varovanih osebnih podatkov v sistemu Lo.Polis. Ker takšna praksa predstavlja precejšnje in povsem nepotrebno informacijsko varnostno tveganje, vam predlagamo izbiro ene od dveh možnosti zmanjšanja tveganja:
3. sistem Lo.Polis omogoča, da šola dopolni svojo evidenco elektronskih poštnih naslovov oziroma telefonskih številk staršev ter zatem gesla uporabnikom raje posreduje na elektronski poštni naslov ali sms;
4. če prejšnja možnosti zaradi omejitev v praksi ni izvedljiva (premalo zbranih e-poštnih naslovov), se lahko obdrži tiskanje dostopnih podatkov na papir, a se spremeni način dostave in se izpis dostopnih podatkov staršem izroči na roditeljskih sestankih in ne učencem oziroma dijakom ter s tem bistveno zmanjša možnost, da se zaradi mladostne nepazljivosti izpis izgubi oziroma pride v roke nepooblaščenim osebam.

Za konec nam dovolite tudi, da vas opozorimo na prihajajoči nov slovenski Zakon o varstvu osebnih podatkov (ZVOP-2). Seveda gre za bolj izvedbeni zakon, ki bo le dodatno uredil nekatere vidike že zdaj veljavne Splošne uredbe o varstvu podatkov (GDPR). Kot vedno tudi na tem področju v LOGOS.SI spremljamo predlog zakona, da bomo ob uveljavitvi novega zakona zagotovili, da bo Lo.Polis in z njegovo uporabo šolsko poslovanje skladno tudi z novim zakonom. Takoj, ko bo nov zakon sprejet, vam bomo zagotovili elektronski seminar o novostih (npr. glede osebnih podatkov otrok, ocene učinka na varstvi podatkov in podobno) ter zagotovili vso po novem obvezno dokumentacijo (ocena učinka sistema Lo.Polis na varstvo podatkov ). Že sedaj pa lahko rečemo, da ste z našim sistemom na varni strani in že danes v veliki večini izpolnjuje vse zahteve prihajajočega zakona.

Lep pozdrav!

LOGOS.SI d.o.o.

**Obvestilo za starše o uporabi informacijskega sistema Lo.Polis in pogodbeni obdelavi**

Naša šola uporablja sodobna digitalna orodja, med katerimi je ključnega pomena informacijski sistem Lo.Polis. V tem informacijskem sistemu vodimo podatke v dnevnikih, redovalnicah in drugih predpisanih šolskih evidencah ter z uporabo sistema izboljšujemo preglednost vpisanega, sledenje doseganja učnih ciljev in napredovanja znanja. Informacijski sistem učinkovito podpira pripravo in organizacijo šolskega dela ter sprejemanje odločitev, ki so potrebne za uspešno delovanje šole.

Pomemben del informacijskega sistema je tudi omogočanje digitalnega dostopa do ključnih podatkov staršem in učencem/dijakom oziroma digitalno obveščanje po elektronski pošti ali sms sporočilih.

Ker ima šola omejene vire za informatiko in informacijsko varnost, glede delovanja sistema skupaj z velikim številom drugih šol sodeluje z dvema uveljavljenima partnerjema: LOGOS.SI, ki je razvil in vzdržuje informacijski sistem Lo.Polis, ter Pošto Slovenije, ki zagotavlja varno infrastrukturo, na kateri informacijski sistem v oblaku deluje.

S celovitimi pogodbenimi okvirji je zagotovljena skrb za informacijsko varnost in spoštovanje varstva osebnih podatkov skladno z evropskimi in slovenskimi predpisi ter mednarodnimi standardi in priporočili. Izvajajo se številni organizacijski in tehnološki varnostni ukrepi. Pri ponudnikih delujejo pooblaščene osebe za varstvo podatkov, oba ponudnika sta tudi pod strogim nadzorom tako Informacijskega pooblaščenca RS kot tudi nadzornega odbora vseh šol, ki jim zagotavljata svojo digitalno podporo.

Več informacij:

Informacijski sistem Lo.Polis: www.lopolis.si

Podjetje LOGOS.SI: www.logos.si

Podjetje Pošta Slovenije: www.posta.si/posita-podatkovni-centri

S prijaznimi pozdravi!

OŠ dr. Jožeta Toporišiča Dobova